བྱང་ཆུབ་ཀྱི་སེམས་དཀར་དམར་གྱི་ངོ་བོ་ཟླ་ཉི་དབྱངས་གསལ།  རླུང་སེམས་ཀྱི་ཡི་གེ་གཉིས་དང་བཅས་པ་གཅིག་ཏུ་འདྲེས་པ་ལས་བྱུང་བའི་ཧཾ་ཡིག་བདེ་བ་ཆེན་པོ་ཆོས་ཀྱི་དབྱིངས་ཀྱི་ཡེ་ཤེས།  ཧཾ་ཡིག་དེ་ཉིད་ཡོངས་སུ་གྱུར་པ་ལས་བདེ་བ་ཆེན་པོའི་བདག་ཉིད་རྣམ་པ་ཐམས་ཅད་པའི་གཟུགས་ཀྱི་དཔལ་དུས་ཀྱི་འཁོར་ལོ་དྲི་མ་མེད་པའི་འོད་ཟེར་ལྔ་འཕྲོ་བ་སྐུ་མདོག་སྔོན་པོ་དབུས་ནག་གཡས་དམར་གཡོན་དཀར་བའི་མགྲིན་པ་གསུམ་དང་ལྡན་པ།  རྩ་ཞལ་ནག་པོ་དྲག་ཅིང་མཆེ་བ་གཙིགས་པ།  གཡས་ཞལ་དམར་པོ་ཆགས་པ་དང་བཅས་པ།  རྒྱབ་ཞལ་སེར་པོ་ཏིང་ངེ་འཛིན་ལ་གནས་པ།  གཡོན་ཞལ་དཀར་པོ་རབ་ཏུ་ཞི་བ།  ཞལ་རེ་རེ་ལ་སྤྱན་གསུམ་གསུམ་དང་ལྡན་པ།  རལ་པའི་ཅོད་པན་ལ་སྣ་ཚོགས་རྡོ་རྗེ་དང་།  ཟླ་བ་ཕྱེད་པ་དང་།  རྡོ་རྗེ་སེམས་དཔའི་དབུ་རྒྱན་ཅན།  རྡོ་རྗེ་ནོར་བུ་དང་།  རྡོ་རྗེ་རྣ་རྒྱན་དང་།  རྡོ་རྗེ་མགུལ་རྒྱན་དང་།  རྡོ་རྗེ་གདུ་བུ་དང་།  རྡོ་རྗེ་སྐ་རགས་དང་།  རྡོ་རྗེ་རྐང་གདུབ་དང་། རྡོ་རྗེ་དར་དཔྱངས་དང་།  རྡོ་རྗེ་ཕྲེང་བ་དང་།  སྟག་གི་པགས་པའི་ཤམ་ཐབས་གྲོལ་བ།  གཡས་གཡོན་གྱི་ཕྲག་པ་དང་པོ་སྔོན་པོ།  གཉིས་པ་དམར་པོ།  གསུམ་པ་དཀར་པོ་སྟེ་ཕྲག་པ་དྲུག། གཡས་གཡོན་གྱི་དཔུང་པ་དང་པོ་གཉིས་གཉིས་སྔོན་པོ།  གཉིས་པ་གཉིས་གཉིས་དམར་པོ།  གསུམ་པ་གཉིས་གཉིས་དཀར་པོ་སྟེ་དཔུང་པ་བཅུ་གཉིས།  ཕྱག་ཉི་ཤུ་རྩ་བཞིའི་དང་པོ་བཞི་བཞི་ནག་པོ།  གཉིས་པ་བཞི་བཞི་དམར་པོ།  གསུམ་པ་བཞི་བཞི་དཀར་པོ།  ཕྱག་ཐམས་ཅད་མཐེ་བོང་སེར་བོ།  མཛུབ་མོ་དཀར་པོ།  གུང་མོ་དམར་པོ།  མིང་མེད་ནག་པོ།  མཐེའུ་ཆུང་ལྗང་གུ།  སོར་མོ་རྣམས་ཀྱི་ཚིགས་ཀྱི་ཕྲེང་བ་དང་པོ་ནག་པོ།  གཉིས་པ་དམར་པོ།  གསུམ་པ་དཀར་པོ་སྟེ།  སོར་གདུབ་རྣམས་ཀྱིས་མཛེས་ཤིང་འོད་འཕྲོ་བ།  གཡས་ཀྱི་ཕྱག་ནག་པོ་བཞིའི་དང་པོར་རྡོ་རྗེ།  གཉིས་པར་རལ་གྲི།  གསུམ་པར་རྩེ་གསུམ།  བཞི་པར་གྲི་གུག། དམར་པོ་བཞིའི་དང་པོར་མེ་མདའ།  གཉིས་པར་རྡོ་རྗེ་ལྕགས་ཀྱུ། གསུམ་པར་སྒྲ་དང་བཅས་པའི་ཌཱ་མ་རུ།  བཞི་པར་ཐོ་བ།  དཀར་པོ་བཞིའི་དང་པོར་འཁོར་ལོ། གཉིས་པར་མདུང་།  གསུམ་པར་དབྱུག་པ།  བཞི་པར་དགྲ་སྟྭ།  གཡོན་གྱི་ཕྱག་ནག་པོ་བཞིའི་དང་པོར་རྡོ་རྗེ་དྲིལ་བུ།  གཉིས་པར་ཕུབ།  གསུམ་པར་ཁ་ཊྭཱཾ་ག་རྣམ་པར་རྒྱས་པ།  བཞི་པར་ཁྲག་གིས་གང་བའི་ཐོད་པ།  དམར་པོ་བཞིའི་དང་པོར་གཞུ།  གཉིས་པར་རྡོ་རྗེའི་ཞགས་པ།  གསུམ་པར་རིན་པོ་ཆེ།  བཞི་པར་པདྨ་དཀར་པོ།  དཀར་པོ་བཞིའི་དང་པོར་དུང་།  གཉིས་པར་མེ་ལོང་།  གསུམ་པར་རྡོ་རྗེ་ལྕགས་སྒྲོག། བཞི་པར་ཚངས་པའི་མགོ་བོ་གདོང་བཞི་བས་ཕྱག་གི་པདྨ་ལ་སྤྲས་པ།  ཟླ་ཉི་སྒྲ་གཅན་དུས་མེའི་སྟེང་དུ་ཤིན་ཏུ་རོལ་པའི་གཡས་བརྐྱང་གིས་བཞུགས་པའི་ཞབས་གཡས་པ་དམར་པོའི་འོག་ཏུ་འདོད་ལྷ་དམར་པོ་གདོང་གཅིག་པ།  ལག་པ་བཞི་པ།  ལག་ན་མེ་ཏོག་གི་མདའ་ལྔ་དང་།  གཞུ་དང་།  ཞགས་པ་དང་།  ལྕགས་ཀྱུ་འཛིན་པ།  གཡོན་པ་དཀར་པོའི་འོག་ཏུ་དྲག་པོ་དཀར་པོ།  གདོང་གཅིག་པ།  མིག་གསུམ་པ།  ལག་པ་བཞི་པ།  ལག་ན་རྩེ་གསུམ་དང་།  ཌཱ་མ་རུ་དང་།  ཐོད་པ་དང་། ཁ་ཊྭཱཾ་ག་འཛིན་པ།  བདུད་དང་དྲག་པོའི་ལྷ་མོ་དགའ་མ་དང་ཨུ་མས་ཞབས་མཐིལ་ལ་འཛིན་ཞིང་གདོང་དམན་པར་བྱེད་བཞིན་པའོ།  ། ཨོཾ་སུ་བི་ཤུདྡྷཱ་དྷརྨ་དྷཱ་ཏུ་སྭ་བྷཱ་ཝ་ཨཱཏྨ་ཀོ྅ཧཾ།  ཞེས་ཆོས་ཀྱི་དབྱིངས་ཤིན་ཏུ་རྣམ་པར་དག་པའི་ང་རྒྱལ་བྱ་བའི་བར་ཏེ།  བསྙེན་པའི་ཡན་ལག་གོ། གཉིས་པ་ནི།  རང་གི་དཔྲལ་བར་སྐུ་རྡོ་རྗེ་ཨོཾ།  མགྲིན་པར་གསུང་རྡོ་རྗེ་ཨཱཿཐུགས་ཀར་ཐུགས་རྡོ་རྗེ་ཧཱུཾ།  གཙུག་ཏོར་དང་ལྟེ་བའི་ཨ་ཝ་དྷཱུ་ཏཱིའི་ནང་དུ་ཧོཿལྟེ་བའི་ཧོཿཡིག་གཏུམ་མོའི་མེ་རབ་ཏུ་འབར་བའི་བདེ་བ་ཆེན་པོའི་ངོ་བོར་གནས་པར་གྱུར།  རང་གི་སྙིང་གར་ཧཱུཾ་དང་རྡོ་རྗེ་ལས་སྐྱེས་པའི་རྡོ་རྗེ་ཤུགས་འོད་ཟེར་སྔོན་པོ་འཇིགས་པའི་སྐུ་རྐང་པ་བརྒྱད་པའི་ཤིང་རྟ་ལ་གནས་པ་དབུགས་ཕྱིར་འབྱུང་བ་དང་ལྷན་ཅིག་སྤྲོས་ཏེ།  དེས་བསྒོམས་པ་དང་འདྲ་བའི་ཡེ་ཤེས་པའི་ལྟེ་བར་ལྕགས་ཀྱུས་བསྣུན།  ཕྱག་ཉི་ཤུ་རྩ་བཞི་པོ་སྦྲུལ་གྱི་ཞགས་པས་བཅིངས།  མཚོན་ཆ་ལྷག་མ་རྣམས་ཀྱིས་འཇིགས་པར་བྱས་ཏེ་མདུན་གྱི་ནམ་མཁར་སྤྱན་དྲངས།  རྡོ་རྗེ་ཤུགས་རང་གི་སྙིང་གར་ཐིམ།  གནྡྷཾ་སོགས་ཀྱིས་མཆོད།  བཛྲ་བྷཻ་ར་ཝ་ཨཱ་ཀཪྵ་ཡ་ཛ་ཛཿཧཱུཾ་བཾ་ཧོཿཧི།  ཡེ་ཤེས་པ་དམ་ཚིག་པ་ལ་རོ་མཉམ་པར་གྱུར།  སླར་ཡང་རང་གི་སྙིང་གའི་ཧཱུཾ་གི་འོད་ཟེར་གྱིས་དབང་གི་ལྷ་རྣམས་སྤྱན་དྲངས།  སྔར་ལྟར་མཆོད།  མངོན་པར་དབང་བསྐུར་དུ་གསོལ་ཞེས་གསོལ་བ་བཏབ་པས། ཨོཾ་སརྦ་ཏ་ཐཱ་ག་ཏཱ་ས་བྷ།  ཨ་བྷི་ཥི་ཀཱ་ཏ་ས་མ་ཡ་ཤྲཱི་ཡེ་ཧཱུཾ།  ཞེས་དབང་བདུན་གྱིས་དབང་བསྐུར།  མི་བསྐྱོད་པ་མཆོག་གི་སྤྲུལ་སྐུའི་རྣམ་པ་ཅན་གྱིས་རྒྱས་བཏབ་པར་གྱུར།  རང་གི་དཔྲལ་བར་ཟླ་བའི་དཀྱིལ་འཁོར་གྱི་སྟེང་དུ་ཨོཾ་དང་འཁོར་ལོ་ལས་སྐྱེས་པའི་སྐུ་རྡོ་རྗེ་དཀར་པོ།  མགྲིན་པར་ཉི་མའི་དཀྱིལ་འཁོར་གྱི་སྟེང་དུ་ཨཱཿདང་པདྨ་ལས་སྐྱེས་པའི་གསུང་རྡོ་རྗེ་དམར་པོ།  སྙིང་གར་སྒྲ་གཅན་གྱི་དཀྱིལ་འཁོར་གྱི་སྟེང་དུ་ཧཱུཾ་དང་རྡོ་རྗེ་ལས་སྐྱེས་པའི་ཐུགས་རྡོ་རྗེ་ནག་པོ།  རང་རང་གི་ཤེས་རབ་མ་དང་བཅས་པ་ནམ་མཁའ་གང་བ་སྤྲོས།  ཤེས་རབ་མའི་ལྟེ་བར་ཧོཿགསང་བར་སྭཱ།  གཙུག་ཏོར་ལ་ཧཱ། ཡི་གེ་དེ་དག་ལས་ཀྱང་རྡོ་རྗེ་གསུམ་གྱི་ལྷ་ཚོགས་ནམ་མཁའ་གང་བ་སྤྲོས།  རྡོ་རྗེ་གསུམ་གྱིས་གདུལ་བར་བྱ་བའི་སེམས་ཅན་རྣམས་ལ་ཆོས་བསྟན་ནས་སླར་ལོག་སྟེ་བདག་ཉིད་ཀྱི་མདུན་དུ་འདུག་པ་ལ། སྐུ་གསུང་ཐུགས་ཀྱི་རྡོ་རྗེ་འཛིན་པ་རྣམས་ཀྱིས་མངོན་པར་དབང་བསྐུར་དུ་གསོལ་ཞེས་གསོལ་བ་བཏབ་པས།  རྡོ་རྗེ་གསུམ་གྱི་རིགས་ཀྱི་ལྷ་མོ་རྣམས་ཀྱིས་བདུད་རྩིའི་བུམ་པས།  ཨོཾ་ཨཱ་ཨཱི་རཱྀ་ཨཱུ་ལཱྀ་པཉྩ་དྷཱ་ཏུ་བི་ཤོ་དྷ་ནི་སྭཱ་ཧཱ།  ཞེས་དབང་བསྐུར་ཞིང་བཀྲུས་ནས་གནས་གསུམ་དུ་རྡོ་རྗེ་གསུམ་བཅུག། དཔལ་ལྡན་རྡོ་རྗེ་གསུམ་འཛིན་པ།  ། རྡོ་རྗེ་མི་ཕྱེད་གསུམ་བསྒོམས་པས།  ། རྡོ་རྗེ་གསུམ་འཛིན་ཅན་གྱིས་ནི།  ། བྱིན་རླབས་གནས་སུ་དེང་བདག་མཛོད།  ། ཕྱོགས་བཅུར་བཞུགས་པའི་སངས་རྒྱས་རྣམས།  ། རྡོ་རྗེ་མི་ཕྱེད་གསུམ་བསྒོམས་པས།  ། རྡོ་རྗེ་གསུམ་འཛིན་ཅན་གྱིས་ནི།  ། བྱིན་རླབས་གནས་སུ་དེང་བདག་མཛོད།  རང་གི་ལུས་ངག་ཡིད་གསུམ་དང་།  རྡོ་རྗེ་གསུམ་རོ་མཉམ་པར་གྱུར།  ཨོཾ་སརྦ་ཏ་ཐཱ་ག་ཏཱ་ཀཱ་ཡ་ཝཱ་ཀ་ཙིཏྟ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ།  ཞེས་སྒོ་གསུམ་བྱིན་གྱིས་བརླབས།  དེ་ནས་དག་པ་དྲན་པ་ནི།  དུས་ཀྱི་དག་པས་དཔལ་ལྡན་རྡོ་རྗེ་ཅན་འགྱུར་མི་བདག་ལོ་དང་ཟླ་བ་ལ་སོགས་དབྱེ་བས་སོ།  ། ཐུགས་ཀྱི་རྣམ་པ་ཉི་མ་མ་ཡིན་ཉིན་ཞག་སོ་སོའི་དབང་གིས་སྣ་ཚོགས་ཡུམ་ནི་རྣམ་པར་དག། རླུང་གི་དག་པས་དུ་བ་ལ་སོགས་རང་གི་སྙིང་གའི་པདྨར་རྩ་ཡི་འཁོར་ལོ་ལ་གནས་རྣམས།  ། ཉོན་མོངས་རྣམས་ཀྱིས་དྲག་པོ་ཆུང་མར་བཅས་པ་ཁྱབ་བདག་ཞབས་ཀྱི་འོག་ཏུ་བདུད་ཀྱི་ཚོགས་ཀྱིས་བདུད།  ། ཅེས་ཉེ་བར་བསྒྲུབ་པའི་ཡན་ལག་གོ། གསུམ་པ་ནི།  རང་གི་སྤྱི་བོར་ཨོཾ།  མགྲིན་པར་ཨཱཿཐུགས་ཀར་ཧཱུཾ།  ལྟེ་བར་ཧོཿགསང་བར་ཧཾ།  སྤྱི་བོར་ཧཱ།  རྡོ་རྗེ་བུ་ག་ཡི་གེ་ཕཊ་ཀྱིས་བཀག་པ།  ཧཱུཾ་བདག་ཉིད་རྡོ་རྗེ་འཛིན་པའི་ང་རྒྱལ་གྱིས་ལྟེ་བར་ཧོཿཡིག་དྲི་མ་མེད་པའི་གློག་དང་མཚུངས་པའི་གཏུམ་མོའི་མེ་ཐུར་སེལ་གྱི་རླུང་གིས་བསྐུལ་བས་ཨ་ཝ་དྷཱུ་ཏཱིའི་ལམ་ནས།  འབར་བའི་འོད་ཟེར་གྱིས་གཡོན་གྱི་རྩ་ལ་འབབ་པ་ཕུང་པོ་ལྔའི་རང་བཞིན་གྱི་རླུང་གི་དཀྱིལ་འཁོར་ལྔ་དང་།  གཡས་ཀྱི་རྩ་ལ་འབབ་པ་ཁམས་ལྔའི་རང་བཞིན་གྱི་རླུང་གི་དཀྱིལ་འཁོར་ལྔ་བསྲེགས།  རྒྱུ་བ་མེད་པ་དང་མིག་ལ་སོགས་པའི་དབང་པོ་ཡུལ་ལ་འཇུག་པ་མེད་པར་བྱས་ཏེ།  འོད་ཟེར་དེ་ཉིད་ཀྱིས་རེག་པ་ཙམ་གྱིས་སྤྱི་བོའི་ཧཾ་ཡིག་རི་བོང་འཛིན་པ་ལྟ་བུ་ཞུ་བ་ཐིག་ལེའི་གཟུགས་ཀྱིས་སྤྱི་བོ་ནས་མགྲིན་པར་སླེབ་པ་ན་དགའ་བ།  མགྲིན་པ་ནས་སྙིང་གར་སླེབ་པ་ན་མཆོག་དགའ།  སྙིང་ག་ནས་ལྟེ་བར་སླེབ་པ་ན་ཁྱད་དགའ།  ལྟེ་བ་ནས་ནོར་བུའི་རྩེར་སླེབ་པ་ན་ཕཊ་ཡིག་གིས་བཀག་པས་ཕྱིར་མ་འཕོས་པར་ལྷན་ཅིག་སྐྱེས་པའི་དགའ་བ་ཉམས་སུ་མྱོང་བར་གྱུར།  དེ་ལྟ་བུའི་ཐིག་ལེའི་རྣལ་འབྱོར་ཡས་བབས་ཀྱི་དགའ་བཞིའམ།  དགའ་བ་བཅུ་དྲུག་གི་མཚན་ཉིད་ཅན་ནི་བསྒྲུབ་པའི་ཡན་ལག་གོ། བཞི་པ་ནི།  སླར་ཡང་ཐིག་ལེ་དེ་ཉིད་སྔར་བྱོན་པ་ཇི་ལྟ་བར་གཤེགས་ཏེ།  གསང་གནས་ནས་ལྟེ་བར་རྒྱུ་མཐུན་གྱི་འབྲས་བུའི་ཚུལ་དུ་གཤེགས་པ་དགའ་བ།  ལྟེ་བ་ནས་སྙིང་གར་རྣམ་སྨིན་གྱི་འབྲས་བུའི་ཚུལ་དུ་གཤེགས་པ་མཆོག་དགའ།  སྙིང་གནས་མགྲིན་པར་སྐྱེས་བུའི་བྱེད་པའི་འབྲས་བུའི་ཚུལ་དུ་གཤེགས་པ་ཁྱད་དགའ།  མགྲིན་པ་ནས་དཔྲལ་བར་ཐལ་བའི་འབྲས་བུའི་ཚུལ་དུ་གཤེགས་པས་ལྷན་ཅིག་སྐྱེས་པའི་དགའ་བ་ཉམས་སུ་མྱོང་བར་གྱུར།  ཅེས་བསྒོམས་ཏེ།  དེ་ལྟར་མས་བརྟན་གྱི་དགའ་བཞི་ནི་ཕྲ་མོའི་རྣལ་འབྱོར་བསྒྲུབ་པ་ཆེན་པོའི་ཡན་ལག་གོ། དེ་ལྟར་བསྒོམས་ནས།  ཨོཾ་སརྦ་ཏ་ཐཱ་ག་ཏཱ་ཨ་ནུ་རཱ་ག་ཎ་བཛྲ་སྭ་བྷཱ་ཝ་ཨཱཏྨ་ཀཽ྅ཧཾ།  ཨོཾ་སརྦ་ཏ་ཐཱ་ག་ཏཱ་ཨ་དྷི་པ་ཏི་བཛྲ་ས་ཏྭ་ཧཾ།  དུ་དྷཱནྟ་ད་མ་ཀ་ཧུཾ་ཧཱུཾ་ཕཊ་སྭཱ་ཧཱ།  ཞེས་ང་རྒྱལ་བཟུང་ངོ་།  གསུམ་པ་ནི།  རང་གི་ཐུགས་ཀའི་ས་བོན་ལ་བཟླས་བྱའི་སྔགས་ཀྱིས་བསྐོར་བ་ལས་ལྷ་ཚོགས་སྤྲོས།  འགྲོ་བའི་དོན་བྱས།  སླར་རླུང་ནང་དུ་འཇུག་པ་དང་ལྷན་ཅིག་ཏུ་ཐུགས་ཀའི་ས་བོན་ལ་སྡུད་པའི་སྤྲོ་བ་དང་བསྡུ་བའི་མཛད་པ་ཅན་དུ་གྱུར།  ཨོཾ་ཨཱཿཧུཾ་ཧོ་ཧཀྵམལཝརཡ་ཧཱུཾ་ཕཊ།  ཅེས་སྙིང་པོ་དང་།  ཨོཾ་ཧྲཱཾ་ཧྲཱིཾ་ཧྲྀ་ཧྲཱཾ་ཧྲྀ་ཧྲཱ་སྭཱ་ཧཱ།  ཞེས་ཉེ་སྙིང་ངམ།  རིགས་དྲུག་གི་སྙིང་པོའ། ོ། སྐུ་རྡོ་རྗེའི་སྔགས་བཟླ་འདོད་ན།  ཨོཾ་ཤྲཱི་ཀཱ་ལ་ཙཀྲ་ཅེས་སོ།  ཡིག་བརྒྱས་ལྷག་ཆད་བསྐང་།  བྱིན་གྱིས་བརླབས་པའི་ཆུ་བཞི་ལྷ་མོ་བཅུ་གཉིས་དང་བཅས་པས་མཆོད་ཕྲེང་ནས་འབྱུང་བའི་ཚིགས་བཅད་སྔགས་དང་བཅས་པའམ།  སྔགས་ཙམ་གྱི་སྒོ་ནས་ཀྱང་མཆོད།  དེ་ནས་ནང་མཆོད་ནི།  བསྡུ་ན།  སོ་སོའི་མཚན་ལ་འབྲུ་གསུམ་བཏགས་པ་འབུལ།  ཅུང་ཟད་རྒྱས་ཙམ་སྤྲོ་ན།  ཨོཾ་ཕྱོགས་བཅུ་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཡེ་ཤེས་རྡོ་རྗེའི་ངོ་བོ་ཆོས་ཀྱི་ཕུང་པོ་སྟོང་ཕྲག་བརྒྱད་ཅུ་རྩ་བཞིའི་འབྱུང་གནས་འཕགས་པའི་དགེ་འདུན་ཐམས་ཅད་ཀྱི་མངའ་བདག། རྩ་བའི་དཔལ་ལྡན་བླ་མ་དམ་པ་དང་པོའི་སངས་རྒྱས་དང་དབྱེར་མེད་པ་ལ་ན་མཿཨོཾ་དང་པོའི་སངས་རྒྱས་དུས་ཀྱི་འཁོར་ལོ་ལ་ན་མཿལྷག་མ་ཐམས་ཅད་ལ་མགོར་ཨོཾ་དང་མཐར་ན་མཿསྦྱར་ཏེ།  རྒྱལ་པོ་ཟླ་བ་བཟང་པོ་ལ།  ཆོས་རྒྱལ་དང་རིགས་ལྡན་རྣམས་ལ།  དཔལ་དུས་ཀྱི་འཁོར་ལོའི་དབང་རྒྱུད་བཤད་རྒྱུད་མན་ངག་གི་བརྒྱུད་པའི་བླ་མ་དམ་པ་རྣམས།  ཨོཾ་རཏྣ་ཏྲ་ཡཱ་ཡ་ན་མཿཨོཾ་ཤཱཀྱ་མུ་ན་ཡེ་ན་མཿཨོཾ་ཤྲཱི་ཀཱ་ལ་ཙཀྲ་ཡེ་ན་མཿཨོཾ་གུ་རུ་བུདྡྷ་བོ་དྷི་སཏྭེ་བྷྱོ་ན་མཿཨོཾ་ཆོས་སྐྱོང་སྲུང་མ་དམ་ཚིག་ཅན་ཐམས་ཅད་ལ་ན་མཿཨོཾ་གནས་བདག་དང་གཞི་བདག་གྲོང་བདག་ཐམས་ཅད་ལ་ན་མཿཨོཾ་སེམས་ཅན་ཐམས་ཅད་ལྷར་གྱུར་པ་རྣམས་ལ་ན་མཿརང་གི་གནས་གསུམ་དུ་ཐིག་ལེ་བྱས་ཤིང་མྱངས་པས་ལུས་ཀྱི་ལྷ་ཐམས་ཅད་ཚིམ་པར་བསམ་མོ།  དེ་ནས་བསྟོད་པ་སྤྲོ་ན།  འདུད་ཉི་ཤུ་དང་།  བསྡུ་ན།  སྟོང་ཉིད་སྙིང་རྗེའི་བདག་ཉིད་ཅན།  ། ཞེས་སོགས་ཤླཽ་ཀ་གཅིག་དང་།  ཨཱ་ལི་ཀཱ་ལི་སྙོམས་འཇུག་དང་།  ། ཧཱུཾ་ཕཊ་ཡི་གེ་སོགས་སྤངས་ཀྱང་།  ། འགྱུར་བ་མེད་ལས་འཁྲུངས་པའི་སྐུ།  ། དུས་ཀྱི་འཁོར་ལོ་དེ་ལ་འདུད།  ། ཅེས་བསྟོད་ནས།  རང་ཉིད་སྐད་ཅིག་གིས་ཞལ་གཅིག་ཕྱག་གཉིས་པར་བཞེངས་ནས་དགེ་བ་རྣམས་ཀྱང་།  བསོད་ནམས་དེ་ཡིས་སེམས་ཅན་ཐམས་ཅད་འགྱུར་མེད་མཆོག་གི་བདེ་བར་གྱུར་ཅིང་དེ་ལ་འདུད་གྱུར་ཅིག། ཅེས་པ་དང་།  གཞན་ཡང་བསྔོ་བ་དང་སྨོན་ལམ་རྣམ་པར་དག་པས་རྒྱས་བཏབ་པར་བྱའོ།  ། ཐུན་མཐར་གཏོར་མ་འབུལ་བར་འདོད་ན།  ནང་མཆོད་ལྟར་བྱིན་གྱིས་བརླབས་ལ།  རང་གི་ཐུགས་ཀའི་ཧཱུཾ་གི་འོད་ཟེར་གྱིས་རང་བཞིན་གྱི་གནས་ནས།  བཅོམ་ལྡན་འདས་དུས་ཀྱི་འཁོར་ལོའི་དཀྱིལ་འཁོར་སྤྱན་དྲངས་པའི་ལྗགས་རྡོ་རྗེ་རྩེ་གཅིག་པའི་འོད་ཀྱི་སྦུ་གུས་དྲངས་ཏེ་གསོལ་བར་གྱུར།  ཨོཾ་ཨཱཿཧཱུཾ་ཧོཿདཔལ་ལྡན་དུས་ཀྱི་འཁོར་ལོ་ནི།  ། འཁོར་དང་བཅས་ལ་གཏོར་མ་དྲི།  ། མེ་ཏོག་བདུག་པ་སྒྲོན་མ་དག། མ་ཉམས་པ་འདི་བདག་འབུལ་གྱི།  ། འཁོར་བཅས་འདི་རྣམས་མྱུར་བྱོན་ནས།  ། གཏོར་མ་འདི་ནི་བཟུང་བར་མཛོད།  ། གསོལ་བར་མཛོད་ཅིག་བཏུང་བར་མཛོད།  ། ཛཿཧཱུཾ་བཾ་ཧོཿཡང་དག་ཚིམ།  ། སེམས་ཅན་ཐམས་ཅད་ཞི་བ་དང་།  ། རྒྱས་པ་དང་ནི་བསྲུང་བ་དང་།  ། བསྐྱབ་དང་སྦ་བར་མཛད་དུ་གསོལ།  ། ཧཱུཾ་ཧཱུཾ་ཕཊ།  རྡོ་རྗེ་འཆང་གི་བཀའ་བཞིན་མཛོད་སྭཱ་ཧཱ།  ཞེས་གཏོར་སྔགས་འཇུག་པ་བདེ་བའི་ཕྱིར།  བོད་སྐད་དུ་བསྒྱུར་བ་ལན་གསུམ་དྲིལ་སྟབས་དང་བཅས་ཏེ་གཏོར་མ་ཕུལ།  གནྡྷཾ་སོགས་ཀྱིས་མཆོད་ཅིང་བསྟོད་ནས་རང་ལ་བསྟིམས་པས་བྱིན་གྱིས་བརླབས་པར་བསམ་མོ།  ཐུན་མཚམས་སུ་ཡང་ཅིར་སྣང་ལྷ་དང་ལྷ་མོ་བདེ་སྟོང་གི་རྣམ་རོལ་དུ་བལྟ་བའི་རྣལ་འབྱོར་ལས་མི་གཡེལ་བའི་ངང་ནས་སྔགས་བཟླ་བ་དང་།  ཁ་ཟས་དང་།  ཁྲུས་དང་།  ཉལ་བ་དང་།  ལྡང་བའི་ཀུན་སྤྱོད་རྒྱུད་དང་འབྲེལ་པ་ལས་གསུངས་པ་ལྟར་ཉམས་སུ་བླངས་ཏེ།  དལ་འབྱོར་དོན་དང་ལྡན་པར་བྱའོ།  ། དཔལ་དུས་ཀྱི་འཁོར་ལོ་དང་དཔའ་བོ་གཅིག་པའི་སྒྲུབ་ཐབས་མདོར་བསྡུས་ཡིད་བཞིན་ནོར་བུ་ཞེས་བྱ་བ་འདི་ཡང་ཀུ་སཱ་ལི་དྷརྨ་བཛྲ་གྱིས་རང་གི་ཉམས་ལེན་གྱི་ཆེད